KIRJALLINEN KYSYMYS E-1784/01

esittäjä(t): Olivier Dupuis (TDI) komissiolle

(19. kesäkuuta 2001)

Aihe: Professori Saad Eddin Ibrahimin tuomitseminen

Egyptin turvallisuustuomioistuin tuomitsi professori Saad Eddin Ibrahimin 21. toukokuuta 2001 seitsemäksi vuodeksi vankeuteen. Tuomioistuin piti professorin parlamenttivaalien valvontaan tähtääviä toimia valtiota herjaavina. Ibrahim pidätettiin viime vuoden heinäkuussa, kun hänen johtamassaan Ibn Khaldounin oppilaitoksessa aloitettiin kurssit äänestäjien opastamiseksi ja viime syksynä järjestettyjen parlamenttivaalien valvontaan tähtäävä koulutus.

Syyttäjä asettui vastustamaan Ibn Khaldounin oppilaitoksen saaman, 250 000 Yhdysvaltain dollarin suuruisen komission rahoituksen käyttöä. Summalla tuotettiin dokumenttielokuva edellisissä vaaleissa tapahtuneista petoksista ja rakennettiin äänestyskoppeja äänestyksen jäljittelemiseksi kursseilla, joilla oli tarkoitus opastaa äänestäjiä. Professori Saad Eddin Ibrahimin lisäksi tuomittiin oppilaitoksen 27 työntekijää, minkä takia tämä arabimaiden yksi arvostetuimmista valtiotieteiden laitoksista jouduttiin sulkemaan.

Onko komissio tietoinen professori Saad Eddin Ibrahimin vankeuteen tuomitsemisesta? Miten komissio suhtautuu henkilöiden, jotka ovat osallistuneet komission rahoittamiin toimiin, tuomitsemiseen kolmansissa maissa? Mihin toimiin komissio aikoo ryhtyä professori Ibrahimin ja hänen työtovereidensa puolustamiseksi ja heidän suojelemisekseen riskeiltä, joita he kohtaavat suorittaessaan komission edistämiä ja rahoittamia toimia?

Christopher Pattenin komission puolesta antama vastaus

(8. elokuuta 2001)

Puheenjohtajavaltio ja komissio ovat seuranneet tarkkaan tilanteen kehittymistä tohtori Ibrahimia ja tämän kollegoja vastaan suunnattujen syytteiden osalta. Kun Ibrahim ja eräät hänen kollegoistaan pidätettiin ensimmäisen kerran ja pidätystä jatkettiin ilman syytteiden nostamista, EU käytti asianmukaisia kanavia ilmaistakseen huolensa pidätysten johdosta sekä erittäin tunnepitoisesta ja laskelmoivasta lehdistökampanjasta, joka vaaransi pidätettyjen mahdollisuuden oikeudenmukaiseen oikeudenkäyntiin.

Kun tohtori Ibrahim ja tämän kollegat vapautettiin ja kun heitä vastaan nostettiin myöhemmin syytteet muun muassa tohtori Ibrahimin vetämään demokratiakoulutushankkeeseen (education for democracy) myönnettyjen EU-varojen väärinkäytöstä, EY antoi asiasta selväsanaisen julkilausuman, jonka mukaan kyseinen hanke oli käynyt läpi tavanomaiset seurantamenettelyt ja varainhoidon valvontamenettelyt, joissa ei käynyt ilmi mitään epäilyttävää. Lisäksi komission Kairossa sijaitseva lähetystö ilmoitti, että EU-varojen käyttö tällaisiin hankkeisiin on täysin asiallista ja sitä paitsi osa EU:n ja Egyptin välisestä rahoitusyhteistyöstä ja teknisestä yhteistyöstä tehtyä puitesopimusta.

Oikeudenkäynnin kuluessa EU ilmaisi huolensa siitä, että puolustuksella on oltava asianmukainen mahdollisuus tutustua asiakirjatodisteisiin ja että oikeudenkäyntimenettelyn on oltava lainmukainen. EU:n tarkkailijat ovat osallistuneet oikeudenkäyntiin sen alusta alkaen ja ovat monien muiden tavoin olleet järkyttyneitä oikeudenkäynnin tavasta ja ajoituksesta sekä kaikkien tuomittujen, mutta erityisesti tohtori Ibrahimin, saamien tuomioiden ankaruudesta. Komissio antoi 23.5.2001 voimakkaan suullisen julkilausuman ja EU:n puheenjohtajavaltio antoi 25.5.2001 julistuksen siitä, kuinka järkyttynyt EU on Egyptin valtion turvallisuutta valvovan ylimmän tuomioistuimen antamien tuomioiden ankaruudesta (kyseinen teksti lähetetään arvoisalle parlamentin jäsenelle sekä parlamentin pääsihteeristöön).

Tuomioistuinta pyydettiin selittämään tuomion perusteet 30 päivän kuluessa sen julistamisesta, ja se on juuri toimittanut ne. Komissio perehtyy niihin paraikaa. Tuomituilla on rajalliset oikeudet valittaa tuomiosta menettelyihin vedoten, ja he pohtivatkin parhaillaan asemaansa. On itsestään selvää, että asian seuraavia vaiheita selvitetään tarkkaan siinä toivossa ja oletuksessa, että tilanne ratkeaa Egyptin oikeusjärjestelmän parhaiden käytäntöjen mukaisesti.